b'\n_START_ARTICLE_\nGotai\n_START_SECTION_\nKilm\xc4\x97\n_START_PARAGRAPH_\nGot\xc5\xb3 t\xc4\x97vyn\xc4\x97 grei\xc4\x8diausiai yra pietin\xc4\x97 Skandinavija ir Gotlando sala. I\xc5\xa1 \xc4\x8dia jie II a. per Ryt\xc5\xb3 Europ\xc4\x85, palei Vysl\xc4\x85 ir Bug\xc4\x85, patrauk\xc4\x97 \xc4\xaf pietus ir pasiek\xc4\x97 \xc5\xa1iaurin\xc4\x97s Juodosios j\xc5\xabros pakrant\xc4\x97s stepes._NEWLINE_IV a. gotai pasidalino \xc4\xaf dvi grupes \xe2\x80\x93 ostrogotus (arba ostgotus), gyvenusius \xc4\xaf rytus nuo Dniestro, ir vestgotus (arba visigotus), gyvenusius \xc4\xaf vakarus nuo Dniestro.\n_START_SECTION_\nGot\xc5\xb3 imperija\n_START_PARAGRAPH_\nGotai galyb\xc4\x97s vir\xc5\xa1\xc5\xabn\xc4\x99 pasiek\xc4\x97, valdant Germanarichui, ostgot\xc5\xb3 karaliui i\xc5\xa1 Amal\xc5\xb3 gimin\xc4\x97s. VI a. autorius Jordanas (istorikas) j\xc4\xaf lygino su Aleksandru Makedonie\xc4\x8diu. Got\xc5\xb3 imperija u\xc5\xbe\xc4\x97m\xc4\x97 teritorij\xc4\x85 nuo Dunojaus iki Auk\xc5\xa1tutinio Pavolgio, nuo Baltijos j\xc5\xabros iki Juodosios j\xc5\xabros. Jordanas pasakoja, kad u\xc5\xbe i\xc5\xa1davyst\xc4\x99 vienas didikas buvo nubaustas, supl\xc4\x97\xc5\xa1ant \xc4\xaf gabalus jo \xc5\xbemon\xc4\x85. Nu\xc5\xbeudytosios broliai vieno pri\xc4\x97mimo metu puol\xc4\x97 Germanarich\xc4\x85 ir perd\xc5\xabr\xc4\x97 j\xc4\xaf ietimi. Germanarichas liko gyvas, bet niekada nebepasveiko. Jam nuolat sergant, imperija prad\xc4\x97jo silpti.\n_START_SECTION_\nMigracijos\n_START_PARAGRAPH_\nGot\xc5\xb3 valstyb\xc4\x99 sutriu\xc5\xa1kino hunai. 375 m. Germanarichas nusi\xc5\xbeud\xc4\x97. Ostgotai suskilo: vieni patrauk\xc4\x97 \xc4\xaf vakarus pas vestgotus, o kiti pasidav\xc4\x97 hunams._NEWLINE_Vestgotai, kuriuos \xc4\xaf savo teritorij\xc4\x85 \xc4\xafsileido Bizantija, tapo tikra nelaime jai. Vestgotai buvo pakrik\xc5\xa1tyti pagal arijon\xc5\xb3 apeigas. 381 m. tik\xc4\x97jimas Bizantijoje pasikeit\xc4\x97. Vestgotai tokiu b\xc5\xabdu pasijuto izoliuoti. Netrukus mir\xc4\x97 Teodosijus. Tuo pasinaudoj\xc4\x99 vestgotai sukilo ir labai nuniokojo Graikij\xc4\x85. Roma at\xc4\x97jo \xc4\xaf pagalb\xc4\x85, ir vestgotai 396 m. buvo sumu\xc5\xa1ti pietin\xc4\x97je Graikijos dalyje._NEWLINE_Suskil\xc4\x99 \xc4\xaf prie\xc5\xa1us gotai dalyvavo stambiausiame to laikme\xc4\x8dio Europos m\xc5\xab\xc5\xa1yje Katalaunijos laukuose \xc5\xa1iaurin\xc4\x97je Pranc\xc5\xabzijoje 451 m., kuriame rom\xc4\x97nai bei j\xc5\xb3 s\xc4\x85jungininkai \xe2\x80\x93 frankai, sarmatai, armorikie\xc4\x8diai, liticianai, burgundai, saksai, riparie\xc4\x8diai, olibrionai ir kai kurios kitos german\xc5\xb3 bei kelt\xc5\xb3 gentys \xe2\x80\x93 vadovaujami Romos karved\xc5\xbeio Aetijaus (Aetius) po atkaklios ir kruvinos kovos sutriu\xc5\xa1kino Atilos vadovaujamus hunus._NEWLINE_Gotai buvo samdomi ir tarnavo Bizantijos imperijos kariuomen\xc4\x97je, ta\xc4\x8diau klajokliai samdiniai buvo sunkiai valdomi, tod\xc4\x97l Bizantijos karvedys Zenonas 471 m. net buvo liep\xc4\x99s i\xc5\xa1\xc5\xbeudyti visus gotus, buvusius Konstantinopolyje._NEWLINE_Gotai minimi Romos apgultyje, kuri\xc4\x85 vadovaujami Vitigio prad\xc4\x97jo akveduk\xc5\xb3, tiekusi\xc5\xb3 vanden\xc4\xaf Romai, sugriovimu ir nukariavime (537\xe2\x80\x91538 m.)._NEWLINE_Simonas Daukantas, kalbininkas Kazimieras B\xc5\xabga, kuriam pritaria ir prof. Zigmas Zinkevi\xc4\x8dius, pietiniams Lietuvos kaimynams naudojam\xc4\x85 apib\xc5\xabdinim\xc4\x85 \xe2\x80\x9egudai\xe2\x80\x9c kildina i\xc5\xa1 senojo got\xc5\xb3 pavadinimo.'